CELEX: 32018R1646
Language: hr
Date: 2018-07-13 00:00:00
Title: Delegirana uredba Komisije (EU) 2018/1646 оd 13. srpnja 2018. o dopuni Uredbe (EU) 2016/1011 Europskog parlamenta i Vijeća u pogledu regulatornih tehničkih standarda za informacije koje treba dostaviti u prijavi za odobrenje i u prijavi za registraciju (Tekst značajan za EGP.)

5.11.2018   
               
               
                  HR
               
               
                  Službeni list Europske unije
               
               
                  L 274/43
               
            
         DELEGIRANA UREDBA KOMISIJE (EU) 2018/1646
         оd 13. srpnja 2018.
         o dopuni Uredbe (EU) 2016/1011 Europskog parlamenta i Vijeća u pogledu regulatornih tehničkih standarda za informacije koje treba dostaviti u prijavi za odobrenje i u prijavi za registraciju
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1011 Europskog parlamenta i Vijeća od 8. lipnja 2016. o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova i o izmjeni direktiva 2008/48/EZ i 2014/17/EU te Uredbe (EU) br. 596/2014 (1), a posebno njezin članak 34. stavak 8.,
         budući da:
         
                     (1)
                  
                  
                     Ovom se Uredbom utvrđuju informacije koje nadležno tijelo treba dobiti uz prijavu za odobrenje ili registraciju od administratora referentnih vrijednosti, ovisno o karakteristikama podnositelja prijave ili referentnih vrijednosti koje se pružaju i koje su namijenjene za uporabu u Uniji. Tim se detaljnijim određivanjem informacija koje je potrebno navesti u prijavi za odobrenje i u prijavi za registraciju potiče zajednički i dosljedan postupak u cijeloj Uniji.
                  
               
                     (2)
                  
                  
                     Važno je da nadležno tijelo primi informacije utvrđene ovom Uredbom kako bi moglo procijeniti jesu li aranžmani koje je podnositelj prijave uspostavio za odobravanje ili registraciju u skladu sa zahtjevima utvrđenima u Uredbi (EU) 2016/1011.
                  
               
                     (3)
                  
                  
                     Kako bi nadležno tijelo moglo ocijeniti mogu li sukobi interesa do kojih dolazi zbog aktivnosti referentne vrijednosti i poslovnih interesa vlasnika podnositelja prijave utjecati na neovisnost tog podnositelja prijave u izračunu referentne vrijednosti i stoga narušiti točnost i cjelovitost referentne vrijednosti, podnositelj prijave bi trebao morati podnijeti informacije u pogledu aktivnosti svojih vlasnika i vlasništva nad njegovim matičnim društvima.
                  
               
                     (4)
                  
                  
                     Podnositelj prijave trebao bi u izračunu referentne vrijednosti dostaviti informacije o sastavu, funkcioniranju i neovisnosti svojih upravnih tijela kako bi nadležno tijelo moglo procijeniti osiguravaju li strukture korporativnog upravljanja neovisnost podnositelja prijave u izračunu referentne vrijednosti te izbjegavanje sukoba interesa i upravljanje njima.
                  
               
                     (5)
                  
                  
                     Podnositelj prijave trebao bi dostaviti informacije o svojim politikama i postupcima u pogledu utvrđivanja sukoba interesa, upravljanja njima, njihova ublažavanja i otkrivanja, u odnosu na svoju aktivnost pružanja referentnih vrijednosti ili obitelji referentnih vrijednosti. Za ključne referentne vrijednosti, s obzirom na njihovu veću važnost za sustav, podnositelj prijave bi nadležnom tijelu trebao dostaviti ažuran popis postojećih sukoba interesa, s objašnjenjem o tome kako se njima upravlja.
                  
               
                     (6)
                  
                  
                     Kako bi se nadležnom tijelu dopustilo da ocijeni relevantnost i snagu strukture unutarnje kontrole, nadzora i okvira odgovornosti, podnositelj prijave trebao bi dostaviti politike i postupke za nadzor aktivnosti pružanja referentne vrijednosti ili obitelji referentnih vrijednosti. Te su informacije potrebne nadležnom tijelu kako bi moglo ocijeniti zadovoljavaju li te politike i postupci zahtjeve Uredbe (EU) 2016/1011.
                  
               
                     (7)
                  
                  
                     Prijava bi trebala sadržavati i informacije kojima se nadležnim tijelima dokazuje da su kontrole ulaznih podataka kojima se utvrđuju referentne vrijednosti koje pruža podnositelj prijave primjerene kako bi se osigurala reprezentativnost, točnost i cjelovitost takvih podataka te da metodologija koja se primjenjuje za izračun referentnih vrijednosti ima sve karakteristike koje su propisane Uredbom (EU) 2016/1011.
                  
               
                     (8)
                  
                  
                     Kako bi nadležnom tijelu omogućilo da procijeni odražava li referentna vrijednost gospodarsku stvarnost koja se njome treba mjeriti, podnositelj prijave trebao bi nadležnom tijelu dostaviti opis pružene referentne vrijednosti ili obitelji referentnih vrijednosti ili referentne vrijednosti ili obitelji referentnih vrijednosti koje namjerava pružiti i vrstu referentne vrijednosti kojoj one pripadaju, u skladu s odredbama Uredbe (EU) 2016/1011. Vrstu kojoj referentna vrijednost pripada podnositelj prijave treba ocijeniti najbolje što može, te bi ju trebalo dostaviti zajedno s naznakom korištenih izvora podataka, kako bi nadležno tijelo moglo razumjeti pouzdanost i iscrpnost odnosnih informacija.
                  
               
                     (9)
                  
                  
                     Sadržaj prijave za odobrenje ili registraciju u kojoj je podnositelj prijave fizička osoba potrebno je posebno utvrditi, jer je organizacijski ustroj takvih administratora jako različit od organizacijskog ustroja pravnih osoba.
                  
               
                     (10)
                  
                  
                     Ova Uredba temelji se na nacrtu regulatornih tehničkih standarda koje je Europsko nadzorno tijelo za vrijednosne papire i tržišta kapitala dostavilo Komisiji.
                  
               
                     (11)
                  
                  
                     Europsko nadzorno tijelo za vrijednosne papire i tržišta kapitala provelo je otvoreno javno savjetovanje o nacrtu regulatornih tehničkih standarda na kojem se temelji ova Uredba, analiziralo je moguće povezane troškove i koristi te zatražilo mišljenje Interesne skupine za vrijednosne papire i tržišta kapitala osnovane u skladu s člankom 37. Uredbe (EU) br. 1095/2010 Europskog parlamenta i Vijeća (2).
                  
               
                     (12)
                  
                  
                     Administratorima bi trebalo dati dovoljno vremena za pripremu prijava i osiguravanje usklađenosti sa zahtjevima ove Uredbe i regulatornih tehničkih standarda navedenih u Prilogu. Stoga bi se ova Uredba trebala početi primjenjivati dva mjeseca nakon što stupi na snagu,
                  
               DONIJELA JE OVU UREDBU:
         
            Članak 1.
            Opći zahtjevi
            
               1.   Prijava u skladu s člankom 34. Uredbe (EU) 2016/1011 treba, prema potrebi, sadržavati sljedeće informacije:
               
                           (a)
                        
                        
                           stavke navedene u Prilogu I., kada je podnositelj prijave pravna osoba koja podnosi prijavu za odobrenje;
                        
                     
                           (b)
                        
                        
                           stavke navedene u Prilogu II., kada je podnositelj prijave pravna osoba koja podnosi prijavu za registraciju;
                        
                     
                           (c)
                        
                        
                           stavke navedene u Prilogu I., kada je podnositelj prijave fizička osoba koja podnosi prijavu za odobrenje, s izuzetkom informacija navedenih u točki 1. podtočkama (c), (f), (h) i (i) Priloga I.;
                        
                     
                           (d)
                        
                        
                           stavke navedene u Prilogu II., kada je podnositelj prijave fizička osoba koja podnosi prijavu za registraciju, s izuzetkom informacija navedenih u stavku 1. točkama (c), (f), (h) i (i) Priloga II.
                        
                     
            
               2.   Prijava može sadržavati informacije na razini obitelji referentnih vrijednosti samo ako ni jedna referentna vrijednost iz te obitelji nije na popisu ključnih referentnih vrijednosti utvrđenom u skladu s člankom 20. stavkom 1. Uredbe (EU) 2016/1011.
            
            
               3.   Ako podnositelj prijave nije dostavio neku od potrebnih informacija, prijava bi trebala sadržavati objašnjenje o tome zašto te informacije nisu dostavljene.
            
            
               4.   Podnositelj prijave ne mora dostaviti informacije navedene u stavku 1. točkama od (f) do (j) Priloga I. ili Priloga II., prema potrebi, u onoj mjeri u kojoj ga to isto nadležno tijelo u državi članici već nadzire za druge aktivnosti osim pružanja referentnih vrijednosti.
            
         
         
            Članak 2.
            Informacije koje je potrebno navesti za vrste referentnih vrijednosti
            
               1.   Podnositelj prijave može za bilo koju neznačajnu referentnu vrijednost za koju je obavezan dostaviti informacije prema točki 6. Priloga I. ili, prema potrebi, prema točki 6. Priloga II., te informacije dostaviti u obliku sažetka.
            
            
               2.   Subjekti koji nisu nadzirani subjekti i pružaju ključne i značajne referentne vrijednosti dostavljaju informacije navedene u Prilogu I.
            
            
               3.   Nadzirani subjekti koji pružaju samo referentne vrijednosti koje nisu ključne dostavljaju informacije navedene u prvom stupcu Priloga II.
            
            
               4.   Podnositelj prijave koji pruža samo referentne vrijednosti koje nisu značajne dostavlja informacije navedene u drugom stupcu Priloga II.
            
            
               5.   Ne dovodeći u pitanje stavke od 1. do 4., podnositelj prijave koji pruža samo referentne vrijednosti na temelju reguliranih podataka ne dostavlja informacije navedene u točki 5. podtočki (c) te točki 6. podtočkama (a).iii i (a).iv Priloga I. i Priloga II.
            
            
               6.   Podnositelj prijave koji pruža samo referentne kamatne stope dostavlja informacije iz Priloga ovoj Uredbi i navodi kako se specifični zahtjevi iz Priloga I. Uredbi (EU) 2016/1011 provode kada se odredbe iz Priloga I. Uredbi (EU) 2016/1011 primjenjuju uz zahtjeve iz glave II. Uredbe (EU) 2016/1011, ili kao zamjena za njih, u skladu s člankom 18. te Uredbe.
            
            
               7.   Podnositelj prijave koji pruža samo robne referentne vrijednosti dostavlja informacije navedene u Prilogu I. ovoj Uredbi ako je riječ o subjektu koji nije nadzirani subjekt ili ako on pruža ključnu referentnu vrijednost. Ako je riječ o nadziranom subjektu i nijedna referentna vrijednost koju pruža nije ključna referentna vrijednost, on pruža informacije navedene u prvom stupcu Priloga II. Podnositelj prijave treba navesti kako se zahtjevi iz Priloga II. Uredbi (EU) 2016/1011 primjenjuju za bilo koju robnu referentnu vrijednost na koju se primjenjuje Prilog II. umjesto glave II. Uredbe (EU) 2016/1011, u skladu s člankom 19. Uredbe (EU) 2016/1011.
            
         
         
            Članak 3.
            Konkretne informacije o politikama i postupcima
            
               1.   Sve politike i postupci iz prijave trebaju sadržavati sljedeće informacije ili one trebaju biti dostavljene uz njih:
               
                           (a)
                        
                        
                           naznaku identiteta osobe ili osoba koje su odgovorne za odobravanje i održavanje politika i postupaka;
                        
                     
                           (b)
                        
                        
                           opis toga kako se usklađenost s politikama i postupcima prati i identitet osoba koje su odgovorne za to praćenje;
                        
                     
                           (c)
                        
                        
                           opis mjera koje se moraju poduzeti u slučaju kršenja politika i postupaka.
                        
                     
            
               2.   Podnositelj prijave koji je dio skupine može postupiti u skladu sa stavkom 1. podnošenjem politika i postupaka svoje skupine kada se oni odnose na pružanje referentnih vrijednosti.
            
         
         
            Članak 4.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 25. siječnja 2019.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 13. srpnja 2018.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 171, 29.6.2016., str. 1.
         
         
            (2)  Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).
      
      
         
            PRILOG I.
            
               Informacije koje treba dostaviti u prijavi za odobrenje u skladu s člankom 34. Uredbe (EU) 2016/1011
            
            1.   OPĆE INFORMACIJE
            
                        (a)
                     
                     
                        Puno ime podnositelja prijave i njegov identifikator pravne osobe (LEI).
                     
                  
                        (b)
                     
                     
                        Adresa ureda u Europskoj uniji.
                     
                  
                        (c)
                     
                     
                        Pravni status.
                     
                  
                        (d)
                     
                     
                        Internetske stranice, ako postoje.
                     
                  
                        (e)
                     
                     
                        U pogledu osobe za kontakt za potrebe podnošenja prijave:
                        
                                    i.
                                 
                                 
                                    ime;
                                 
                              
                                    ii.
                                 
                                 
                                    titula:
                                 
                              
                                    iii.
                                 
                                 
                                    adresa;
                                 
                              
                                    iv.
                                 
                                 
                                    adresa e-pošte;
                                 
                              
                                    v.
                                 
                                 
                                    telefonski broj.
                                 
                              
                  
                        (f)
                     
                     
                        Kada je podnositelj prijave nadzirani subjekt, informacije o njegovu trenutačnom statusu odobrenja, uključujući aktivnosti za koje mu je izdano odobrenje i relevantnom nadležnom tijelu u njegovoj matičnoj državi članici.
                     
                  
                        (g)
                     
                     
                        Opis aktivnosti podnositelja prijave u Europskoj uniji, neovisno o tome podliježu li financijskim propisima relevantnima za aktivnost pružanja referentnih vrijednosti, zajedno s opisom mjesta gdje se te aktivnosti provode.
                     
                  
                        (h)
                     
                     
                        Dokument o osnivanju, statut ili drugi osnivački akti.
                     
                  
                        (i)
                     
                     
                        Ako je podnositelj prijave dio grupe, struktura njegove grupe, zajedno s prikazom vlasništva, iz kojeg je vidljiva povezanost između matičnog društva i društava kćeri. Za predmetna poduzeća i društva-kćeri navodi se puno ime, pravni status i adresa registriranog ureda i sjedišta.
                     
                  
                        (j)
                     
                     
                        Vlastita izjava o dobrom ugledu uključujući detalje, ako je primjenjivo, o bilo kakvom:
                        
                                    i.
                                 
                                 
                                    stegovnom postupku vođenom protiv njega (osim ako je predmet odbačen);
                                 
                              
                                    ii.
                                 
                                 
                                    odbijanju odobrenja ili registracije od strane financijskog tijela;
                                 
                              
                                    iii.
                                 
                                 
                                    povlačenju odobrenja ili registracije od strane financijskog tijela.
                                 
                              
                  
                        (k)
                     
                     
                        Broju pruženih referentnih vrijednosti.
                     
                  2.   ORGANIZACIJSKA STRUKTURA I UPRAVLJANJE
            
                        (a)
                     
                     
                        Informacije o unutarnjoj organizacijskoj strukturi koje se odnose na upravni odbor, odbore višeg rukovodstva, nadzornu funkciju i bilo koje drugo unutarnje tijelo koje obavlja značajne upravljačke funkcije, a sudjeluje u pružanju referentnih vrijednosti, uključujući sljedeće:
                        
                                    i.
                                 
                                 
                                    opis poslova ili njegov sažetak i
                                 
                              
                                    ii.
                                 
                                 
                                    poštovanje bilo kakvih pravila o upravljanju ili sličnih odredaba.
                                 
                              
                  
                        (b)
                     
                     
                        Postupci kojima se osigurava da administratorovi zaposlenici i sve druge fizičke osobe čije su mu usluge na raspolaganju ili koje su pod njegovom kontrolom, a izravno sudjeluju u pružanju referentnih vrijednosti, posjeduju odgovarajuće vještine, znanja i iskustvo za obavljanje dužnosti koje su im povjerene i posluju u skladu s odredbama članka 4. stavka 7. Uredbe (EU) 2016/1011.
                     
                  
                        (c)
                     
                     
                        Broj zaposlenika (privremeni i stalni) koji sudjeluju u pružanju referentnih vrijednosti.
                     
                  3.   SUKOB INTERESA
            
                        (a)
                     
                     
                        Politike i postupci koji se odnose na:
                        
                                    i.
                                 
                                 
                                    sadašnji ili budući način utvrđivanja, evidentiranja, ublažavanja, sprečavanja i uklanjanja postojećih i potencijalnih sukoba interesa i upravljanja njima;
                                 
                              
                                    ii.
                                 
                                 
                                    posebne okolnosti koje se primjenjuju na podnositelja prijave ili bilo koju zasebnu referentnu vrijednost koju je pružio podnositelj prijave, u vezi s vrstom sukoba interesa za koji je najvjerojatnije da će do njega doći, uključujući slučajeve u kojima je tijekom postupka utvrđivanja referentnih vrijednosti donesena stručna prosudba ili upotrijebljeno diskrecijsko pravo, slučajeve u kojima se podnositelj prijave nalazi unutar iste grupe kao korisnik referentne vrijednosti i slučajeve u kojima je podnositelj prijave sudionik na tržištu ili u gospodarskoj stvarnosti koja se namjerava mjeriti referentnom vrijednošću.
                                 
                              
                  
                        (b)
                     
                     
                        Za referentnu vrijednost ili obitelj referentnih vrijednosti popis bilo kakvih utvrđenih bitnih sukoba interesa, zajedno s pripadajućim mjerama ublažavanja. Za svaku ključnu referentnu vrijednost, ažuriran popis stvarnih i potencijalnih sukoba interesa zajedno s pripadajućim mjerama ublažavanja.
                     
                  
                        (c)
                     
                     
                        Struktura politike nagrađivanja, s navedenim pojedinostima o kriterijima koji se upotrebljavaju za određivanje nagrade za osobe koje izravno ili neizravno sudjeluju u aktivnosti pružanja referentnih vrijednosti.
                     
                  4.   STRUKTURA UNUTARNJE KONTROLE, NADZOR I OKVIR ODGOVORNOSTI
            
                        (a)
                     
                     
                        Politike i postupci za praćenje aktivnosti pružanja referentnih vrijednosti ili obitelji referentnih vrijednosti, uključujući one koje se odnose na sljedeće:
                        
                                    i.
                                 
                                 
                                    informatičke sustave;
                                 
                              
                                    ii.
                                 
                                 
                                    upravljanje rizikom, zajedno s pregledom rizika koji mogu nastati i utjecati na točnost, cjelovitost i reprezentativnost pružene referentne vrijednosti ili kontinuitet aktivnosti pružanja, uz pripadajuće mjere ublažavanja;
                                 
                              
                                    iii.
                                 
                                 
                                    uspostavu, ulogu i funkcioniranje funkcije nadzora, kako je opisana u članku 5. Uredbe (EU) 2016/1011 i dodatno utvrđena u regulatornim tehničkim standardima donesenima u skladu s člankom 5. stavkom 5. Uredbe (EU) 2016/1011 (1), uključujući postupke za imenovanje, zamjenu ili uklanjanje s dužnosti osoba unutar funkcije nadzora;
                                 
                              
                                    iv.
                                 
                                 
                                    uspostavu, ulogu i funkcioniranje kontrolnog okvira, kako je opisan u članku 6. Uredbe (EU) 2016/1011, uključujući postupke za imenovanje, zamjenu ili uklanjanje s dužnosti osoba odgovornih za taj okvir;
                                 
                              
                                    v.
                                 
                                 
                                    okvir odgovornosti, kako je opisan u članku 7. Uredbe (EU) 2016/1011, uključujući postupke za imenovanje, zamjenu ili uklanjanje s dužnosti osoba odgovornih za taj okvir.
                                 
                              
                  
                        (b)
                     
                     
                        Krizni planovi za privremeno utvrđivanje i objavljivanje referentne vrijednosti, uključujući kontinuitet poslovanja i oporavak od kriznih situacija.
                     
                  
                        (c)
                     
                     
                        Postupci pomoću kojih upravitelji, zaposlenici i sve druge fizičke osobe čije su usluge na raspolaganju podnositelju prijave ili koje su pod njegovom kontrolom mogu interno prijaviti kršenja Uredbe (EU) 2016/1011.
                     
                  5.   OPIS PRUŽENIH REFERENTNIH VRIJEDNOSTI ILI OBITELJI REFERENTNIH VRIJEDNOSTI
            
                        (a)
                     
                     
                        Opis pružene referentne vrijednosti ili obitelji referentnih vrijednosti ili referentne vrijednosti ili obitelji referentnih vrijednosti koje namjerava pružiti i vrste kojoj referentna vrijednost pripada, koliko je poznato podnositelju prijave i uzimajući u obzir odredbe Uredbe (EU) 2016/1011, zajedno s naznakom izvora koji su upotrebljeni za utvrđivanje vrste referentne vrijednosti.
                     
                  
                        (b)
                     
                     
                        Opis predmetnog tržišta ili gospodarske stvarnosti koja se namjerava mjeriti referentnom vrijednosti ili obitelji referentnih vrijednosti, zajedno s naznačenim izvorima na kojima se taj opis temelji.
                     
                  
                        (c)
                     
                     
                        Opis doprinositelja referentnoj vrijednosti ili obitelji referentnih vrijednosti zajedno s kodeksom ponašanja opisanim u članku 15. Uredbe (EU) 2016/1011 te za ključne referentne vrijednosti ime i lokacija doprinositelja.
                     
                  
                        (d)
                     
                     
                        Informacije o mjerama za postupanje u pogledu ispravaka koji se odnose na utvrđivanje referentne vrijednosti ili obitelji referentnih vrijednosti ili njihovo objavljivanje.
                     
                  
                        (e)
                     
                     
                        Informacije o postupku koji administrator treba provesti u slučaju promjena ili prestanka referentne vrijednosti ili obitelji referentnih vrijednosti, u skladu s člankom 28. stavkom 1. Uredbe (EU) 2016/1011.
                     
                  6.   ULAZNI PODACI I METODOLOGIJA
            
                        (a)
                     
                     
                        Za svaku referentnu vrijednost ili obitelj referentnih vrijednosti informacije o politikama i postupcima u pogledu ulaznih podataka, uključujući one koji se odnose na sljedeće:
                        
                                    i.
                                 
                                 
                                    vrstu upotrijebljenih ulaznih podataka, davanje prednosti određenim vrstama ulaznih podataka i bilo kakvoj upotrebi diskrecijskog prava ili donošenju stručne prosudbe;
                                 
                              
                                    ii.
                                 
                                 
                                    sve postupke kojima se osigurava dostatnost, primjerenost i provjerljivost ulaznih podataka;
                                 
                              
                                    iii.
                                 
                                 
                                    kriterije kojima se utvrđuje tko smije dostavljati ulazne podatke administratoru i postupak za odabir doprinositelja;
                                 
                              
                                    iv.
                                 
                                 
                                    vrednovanje ulaznih podataka doprinositelja i postupak potvrđivanja valjanosti ulaznih podataka.
                                 
                              
                  
                        (b)
                     
                     
                        Za svaku referentnu vrijednost ili obitelj referentnih vrijednosti, u pogledu metodologije:
                        
                                    i.
                                 
                                 
                                    opis metodologije s naglaskom na ključne elemente metodologije u skladu s člankom 13. Uredbe (EU) 2016/1011, koji su dodatno utvrđeni u regulatornim tehničkim standardima donesenima u skladu s člankom 13. stavkom 3. uredbe (EU) 2016/1011 (2);
                                 
                              
                                    ii.
                                 
                                 
                                    Politike i postupci, uključujući one koji se odnose na sljedeće:
                                    
                                                1.
                                             
                                             
                                                mjere koje se poduzimaju radi potvrđivanja valjanosti i preispitivanja metodologije, uključujući sva provedena probna i retroaktivna testiranja;
                                             
                                          
                                                2.
                                             
                                             
                                                postupak savjetovanja o svim predloženim bitnim promjenama metodologije.
                                             
                                          
                              
                  7.   IZDVAJANJE FUNKCIJA
            Ako se bilo koja aktivnost u okviru postupka pružanja referentne vrijednosti ili obitelji referentnih vrijednosti izdvaja:
            
                        (a)
                     
                     
                        relevantni mehanizmi izdvajanja funkcija, uključujući sporazume o razini usluga, kojima se dokazuje usklađenost s člankom 10. Uredbe (EU) 2016/1011;
                     
                  
                        (b)
                     
                     
                        detalji o izdvojenim funkcijama, osim ako su te informacije već sadržane u relevantnim ugovorima;
                     
                  
                        (c)
                     
                     
                        politike i postupci u pogledu nadzora izdvojenih aktivnosti.
                     
                  8.   OSTALE INFORMACIJE
            
                        (a)
                     
                     
                        Podnositelj prijave može dostaviti bilo kakve dodatne informacije koje su relevantne za njegovu prijavu i koje smatra primjerenima.
                     
                  
                        (b)
                     
                     
                        Te informacije podnositelj prijave dostavlja na način i u obliku koji je propisalo nadležno tijelo.
                     
                  
               (1)  Delegirana uredba Komisije (EU) 2018/1637 оd 13. srpnja 2018. o dopuni Uredbe (EU) 2016/1011 Europskog parlamenta i Vijeća u pogledu regulatornih tehničkih standarda za postupke i značajke funkcije nadzora (vidi stranicu 1. ovog Službenog lista).
            
               (2)  Delegirana uredba Komisije (EU) 2018/1641 оd 13. srpnja 2018. o dopuni Uredbe (EU) 2016/1011 Europskog parlamenta i Vijeća u pogledu regulatornih tehničkih standarda kojima se dodatno utvrđuju informacije koje trebaju dostaviti administratori ključnih ili značajnih referentnih vrijednosti o metodologiji koja se upotrebljava za utvrđivanje referentnih vrijednosti, unutarnjem preispitivanju i odobravanju metodologije te o postupcima za unošenje bitnih promjena u metodologiju (vidi stranicu 21. ovog Službenog lista).
         
      
      
         
            PRILOG II.
            
               Informacije koje treba dostaviti u prijavi za registraciju u skladu s člankom 34. Uredbe (EU) 2016/1011
            
            
                         
                     
                     
                        „P” znači „primjenjivo”
                     
                  
                         
                     
                     
                        „N.P.” znači „nije primjenjivo”
                     
                  
                        Stavka u Prilogu I.
                     
                     
                        Nadzirani subjekti koji pružaju samo referentne vrijednosti koje nisu ključne
                     
                     
                        Subjekti koji pružaju samo neznačajne referentne vrijednosti
                     
                  
                        1)   Opće informacije
                        
                     
                  
                        1. (a)
                     
                     
                        Puno ime
                     
                     
                        P
                     
                     
                        P
                     
                  
                        1. (b)
                     
                     
                        Adresa
                     
                     
                        P
                     
                     
                        P
                     
                  
                        1. (c)
                     
                     
                        Pravni status
                     
                     
                        P
                     
                     
                        P
                     
                  
                        1. (d)
                     
                     
                        Internetske stranice
                     
                     
                        P
                     
                     
                        P
                     
                  
                        1. (e)
                     
                     
                        Osoba za kontakt
                     
                     
                        P
                     
                     
                        P
                     
                  
                        1. (f)
                     
                     
                        Trenutačni status odobrenja
                     
                     
                        P (1)
                        
                     
                     
                        P (1) za nadzirane subjekte
                        N.P. za nenadzirane subjekte
                     
                  
                        1. (g)
                     
                     
                        Provedene aktivnosti
                     
                     
                        P (1)
                        
                     
                     
                        P (1)
                        
                     
                  
                        1. (h)
                     
                     
                        Osnivački akti
                     
                     
                        P (1)
                        
                     
                     
                        P (1)
                        
                     
                  
                        1. (i)
                     
                     
                        Struktura grupe
                     
                     
                        P (1)
                        
                     
                     
                        P (1)
                        
                     
                  
                        1. (j)
                     
                     
                        Vlastita izjava o dobrom ugledu
                     
                     
                        P (1)
                        
                     
                     
                        P (1)
                        
                     
                  
                        1. (k)
                     
                     
                        Broj referentnih vrijednosti
                     
                     
                        P
                     
                     
                        P
                     
                  
                        2)   Organizacijska struktura i upravljanje
                        
                     
                  
                        2. (a)
                     
                     
                        Unutarnja organizacijska struktura
                     
                     
                        P
                     
                     
                        P
                     
                  
                        2. (b)
                     
                     
                        Zaposlenici
                     
                     
                        P
                     
                     
                        P
                     
                  
                        2. (c)
                     
                     
                        Ljudski resursi
                     
                     
                        P
                     
                     
                        N.P.
                     
                  
                        3)   Sukob interesa
                        
                     
                  
                        3. (a)
                     
                     
                        Politike i postupci
                     
                     
                        P (2)
                        
                     
                     
                        P (2) u obliku sažetka
                     
                  
                        3. (b)
                     
                     
                        Bitni sukobi interesa
                     
                     
                        P
                     
                     
                        N.P.
                     
                  
                        3. (c)
                     
                     
                        Struktura nagrađivanja
                     
                     
                        P
                     
                     
                        P
                     
                  
                        4)   Struktura unutarnje kontrole, nadzor i okvir odgovornosti
                        
                     
                  
                        4. (a)
                     
                     
                        Politike i postupci za praćenje aktivnosti pružanja referentne vrijednosti
                     
                     
                        P
                     
                     
                        P (3) u obliku sažetka
                     
                  
                        4. (b)
                     
                     
                        Unutarnji aranžmani za utvrđivanje i objavljivanje referentne vrijednosti
                     
                     
                        P
                     
                     
                        P u obliku sažetka
                     
                  
                        4. (c)
                     
                     
                        Interno prijavljivanje kršenja
                     
                     
                        P
                     
                     
                        P u obliku sažetka
                     
                  
                        5)   Opis pruženih referentnih vrijednosti
                        
                     
                  
                        5. (a)
                     
                     
                        Opis
                     
                     
                        P (4)
                        
                     
                     
                        P u obliku sažetka
                     
                  
                        5. (b)
                     
                     
                        Predmetno tržište
                     
                     
                        P (4)
                        
                     
                     
                        P u obliku sažetka
                     
                  
                        5. (c)
                     
                     
                        Doprinositelji
                     
                     
                        P (4)
                        
                     
                     
                        P u obliku sažetka
                     
                  
                        5. (d)
                     
                     
                        Ispravci
                     
                     
                        P (4)
                        
                     
                     
                        P u obliku sažetka
                     
                  
                        5. (e)
                     
                     
                        Promjene i prestanak
                     
                     
                        P (4)
                        
                     
                     
                        P u obliku sažetka
                     
                  
                        6)   Ulazni podaci i metodologija
                        
                     
                  
                        6. (a) i.
                     
                     
                        Opis upotrijebljenih ulaznih podataka
                     
                     
                        P (4)
                        
                     
                     
                        P u obliku sažetka
                     
                  
                        6. (a) ii.
                     
                     
                        Ulazni podaci - dostatni, primjereni i provjerljivi
                     
                     
                        P (4)
                        
                     
                     
                        P (5) u obliku sažetka
                     
                  
                        6. (a) iii.
                     
                     
                        Doprinositelji
                     
                     
                        P (4)
                        
                     
                     
                        P u obliku sažetka
                     
                  
                        6. (a) iv.
                     
                     
                        Vrednovanje ulaznih podataka doprinositelja i potvrđivanje valjanosti ulaznih podataka
                     
                     
                        P (6)
                        
                     
                     
                        N.P.
                     
                  
                        6. (b) i.
                     
                     
                        Opis metodologije
                     
                     
                        P (4)
                        
                     
                     
                        P u obliku sažetka
                     
                  
                        6. (b) ii. 1.
                     
                     
                        Potvrđivanje valjanosti/preispitivanje
                     
                     
                        P (4)
                        
                     
                     
                        P u obliku sažetka
                     
                  
                        6. (b) ii. 2.
                     
                     
                        Bitna promjena
                     
                     
                        P (6)
                        
                     
                     
                        N.P.
                     
                  
                        7)   Izdvajanje funkcija
                        
                     
                  
                        7. (a)
                     
                     
                        Ugovori
                     
                     
                        P (6)
                        
                     
                     
                        N.P.
                     
                  
                        7. (b)
                     
                     
                        Izdvojene funkcije
                     
                     
                        P (6)
                        
                     
                     
                        P u obliku sažetka
                     
                  
                        7. (c)
                     
                     
                        Kontrola
                     
                     
                        P (6)
                        
                     
                     
                        P u obliku sažetka
                     
                  
                        8)   Ostali
                        
                     
                  
                        8. (a)
                     
                     
                        Dodatne informacije
                     
                     
                        P
                     
                     
                        P
                     
                  
                        8. (b)
                     
                     
                        Oblik
                     
                     
                        P
                     
                     
                        P
                     
                  
               (1)  Osim ako ga isto nadležno tijelo već nadzire za druge aktivnosti osim pružanja referentnih vrijednosti
            
               (2)  Podnositelj prijave može odabrati ne dostaviti informacije u pogledu točke 3. podtočke (a) iii. Priloga I. u pogledu značajne ili neznačajne referentne vrijednosti koju pruža.
            
               (3)  Podnositelj prijave može ne dostaviti informacije u pogledu točke 4. podtočke (a) iii. Priloga I., s izuzetkom informacija o uspostavljanju i održavanju stalne funkcije nadzora - točka 4. podtočke (a) iv. i (a) v. Priloga I. - o nekim informacijama koje je potrebno dostaviti o okviru kontrole i odgovornosti, u pogledu značajne ili neznačajne referentne vrijednosti koju pruža.
            
               (4)  Nadzirani subjekt koji pruža i značajne i neznačajne referentne vrijednosti može takve informacije pružati u obliku sažetka s referencom na svoje neznačajne referentne vrijednosti.
            
               (5)  Podnositelj prijave može odabrati ne dostaviti informacije u vezi s provjerljivošću ulaznih podataka u pogledu neznačajne referentne vrijednosti koju pruža.
            
               (6)  Nadzirani subjekt koji pruža i značajne i neznačajne referentne vrijednosti može takve informacije pružati samo za značajne referentne vrijednosti koje pruža.